Samsung stikker af: Galaxy S26 udstiller Apples AI-tøven

I årevis har Apple levet højt på at være dem, der perfektionerede teknologien, før de sendte den på markedet. Men i kapløbet om kunstig intelligens er “den tålmodige gigant” for første gang i fare for at ligne en, der bare er kommet for sent. Mens Apple Intelligence stadig føles som en række løsrevne værktøjer, der kræver din konstante opmærksomhed, har Samsung med Galaxy S26-serien skiftet gear.

Hvor Apple stadig fokuserer på at lade dig omskrive en mail eller fjerne en person fra et foto, har Samsung realiseret det, Apple indtil videre kun har talt om i deres marketing: En telefon, der agerer på dine vegne.

Agentic AI: Det Apple ville, men Samsung gjorde

Samsungs danske landechef, Søren Rinnov Østergaard, lægger ikke skjul på, at vi er trådt ind i en ny tidsalder:

“AI er på vej ind i sin næste fase. Det handler ikke længere om at imponere med nye features, men om at skabe sammenhæng og reel værdi i hverdagen for brugerne. Det mest interessante er udviklingen mod såkaldt agentic AI – en AI, der ikke blot reagerer på kommandoer, men forstår kontekst, forudser behov og hjælper brugeren på tværs af apps og funktioner.”

Det er netop denne “agentic AI”, der er Apples store hovedpine. Apple har længe talt om Siri som fremtidens interface, men virkeligheden for iPhone-brugere i dag er stadig præget af en assistent, der ofte svarer “Jeg har fundet dette på nettet”. Samsung har derimod bygget en infrastruktur, hvor AI’en agerer proaktivt.

Hvis du modtager en besked om en kaffeaftale på fredag, tjekker Galaxy S26 din kalender, finder det mest logiske tidspunkt og foreslår svaret – alt sammen før du overhovedet har overvejet at trykke “svar”. Det er denne ubesværede integration, som Apple sigter efter, men som de indtil videre ikke har formået at rulle ud i en skala, der matcher Samsung.

Den usynlige infrastruktur

En af de mest markante forskelle mellem de to giganter er måden, AI’en præsenteres på. Apple elsker at vise deres AI frem som noget særligt. Samsung forsøger derimod at gøre den så usynlig, at man glemmer, den er der.

“Samsung bevæger sig dermed væk fra idéen om AI som en ekstra premium-funktion og hen imod AI som en stabil og troværdig infrastruktur, der arbejder i baggrunden. Helt konkret betyder det, at vi bevæger os væk fra løsrevne apps til en mere sammenhængende oplevelse, hvor telefonen forstår kontekst og behov og hjælper med at løse opgaver på tværs af funktioner,” forklarer Søren Rinnov Østergaard.

Et grelt eksempel på Apples efterslæb er integrationen på tværs af apps. På grund af Apples lukkede økosystem har deres AI ofte svært ved at “se”, hvad der foregår i tredjeparts-apps. Samsung har via deres tætte parløb med Google og Gemini-modellerne skabt en agent, der kan bevæge sig frit mellem kalender, beskeder, fotos og web, og der er med den nye opdatering også kontakt med eksempelvis Uber, Grub og flere andre 3. parts apps – noget, der helt sikkert vil blive bygget videre på i løbet af den næste tid.

Når Galaxy S26 automatisk foreslår de mest relevante feriebilleder, når du skriver med en ven, er det ikke bare et trick – det er en dyb forståelse for kontekst, som Apple stadig mangler at bevise, at de mestrer i praksis.

Alle øjne på WWDC: Kan Apple svare igen?

Sandheden er, at Apple er kommet bagud. De er landet i en reaktiv position, hvor de i øjeblikket bruger krudt på at forklare, hvorfor visse funktioner er forsinkede, eller hvorfor de slet ikke er kommet til vigtige markeder endnu (herunder EU og Danmark).

Det betyder, at presset på Apple nu er massivt. Vi skal efter alt at dømme helt frem til WWDC (Worldwide Developers Conference) i juni 2026, før vi får et reelt indblik i, hvordan Apple planlægger at hente det tabte. Indtil da kan Samsungog Google frit definere, hvad en “intelligent telefon” egentlig er.

Hvis Apple ikke præsenterer en markant opgradering af Siri og en dybere systemintegration til sommer, risikerer de, at Galaxy S26 ikke bare bliver husket som en god telefon, men som det produkt, der endegyldigt knækkede koden til den agentiske fremtid – mens Apple stadig stod og polerede deres skriveværktøjer. Og i øvrigt – selv om Apple så skulle komme med nyheder til sommer, så dukker de reelt først op på telefonerne i endelig udgave til september med den nyeste iPhone generation – og hvad er Samsung og Google så kommet med i mellemtiden? Apple har virkelig travlt.

Forspringet der blev til en kløft

Lige nu leverer Samsung det, Apple drømmer om. Ved at gøre AI til en støjsvag, men effektiv infrastruktur, har Samsung bevist, at fremtidens smartphone ikke handler om, hvad du kan bede din telefon om at gøre, men om hvad din telefon gør for dig, før du overhovedet har spurgt.

Det er en strategisk magtdemonstration, og bolden ligger nu tungere end nogensinde før hos Apple. Det bliver et langt forår for tech-giganten i Cupertino.

Samsung stikker af: Galaxy S26 udstiller Apples AI-tøven